Diari Oficial de la Generalitat Valenciana


Sumari del DOGV 3387, del 04-12-1998 (1998/10915)

ORDRE de 26 de novembre de 1998, de la Conselleria d'Ocupació, Indústria i Comerç, per la qual s'estableix el Pla d'Actuacions per a la Millora de l'Ocupació Rural (PAMER VI) per a l'exercici de 1999.
--------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3387

Data del DOGV
:   04-12-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/10733


Data del document
:   26-11-1998

Organisme emissor
:   Conselleria d'Ocupació, Indústria i Comerç

Tipus de document
:   Ordre

Anàlisi jurídica

ORDRE de 26 de novembre de 1998, de la Conselleria d'Ocupació, Indústria i Comerç, per la qual s'estableix el Pla d'Actuacions per a la Millora de l'Ocupació Rural (PAMER VI) per a l'exercici de 1999. [1998/X10206]
  
L'experiència obtinguda de l'aplicació i el desenrotllament dels plans d'actuació per a la millora de l'ocupació rural durant els exercicis 1995, 1996, 1997 i 1998 (PAMER I, II, III, IV i V), que han permés la creació de més de 3.000 llocs de treball entre desocupats de llarga duració, joves i dones, i han contribuït al sosteniment de la població a les zones rurals i a la defensa del medi ambient, es veu reforçada amb les directrius aprovades en el Consell d'Europa extraordinari, reunit a Luxemburg els dies 20 i 21 de novembre 1997, que incideixen en la protecció del medi ambient com una de les iniciatives específicament orientada al desenrotllament de l'ocupació i en els esforços per a combatre la desocupació juvenil, la de llarga duració i la discriminació entre homes i dones, aspectes tots ells previstos en la present ordre.
  
D'altra banda l'ordre permet que els municipis de la Comunitat Valenciana puguen accedir a estes ajudes que s'estenen no sols a les actuacions forestals, sinó també a la conservació dels llits i riberes.
  
En virtut d'això i fent ús de les facultats que em confereix l'article 35 de la Llei 5/1983, de 30 de desembre, del Govern Valencià i l'article 47 de la Llei d'Hisenda Pública de la Generalitat Valenciana,
  
ORDENE
  
Article 1. Objecte i àmbit
  
1. L'objecte de la present ordre és establir un programa d'ajudes destinades a pal·liar la desocupació, especialment l'agrària o rural, mitjançant la contractació de joves, parats de llarga duració i dones, per a la realització de tasques relacionades amb la millora de l'entorn natural, fent extensiu el Pla d'Actuacions per a la Millora de l'Ocupació Rural (PAMER) a l'any 1999 i d'acord amb les consignacions que a l'efecte establisca la Llei de Pressupostos de la Generalitat Valenciana per a 1999.
  
2. El règim d'ajudes serà d'aplicació tal com es determina en els articles següents.
  
Article 2. Accions susceptibles de suport
  
1. Les ajudes previstes en la present ordre aniran destinades a la realització de tasques relacionades amb la millora de l'entorn natural, promogudes per les entitats locals de la Comunitat Valenciana, i especialment a les següents:
  
- Desbrossament selectiu de matoll, en forest poblada d'arbres.
  
- Poda i aclarida d'arbratge.
  
- Manteniment i millora de:
  
 - Tallafocs
  
 - Faixes de protecció
  
 - Camins forestals
  
 - Sendes
  
 - Àrees recreatives en forests públiques
  
- Basses per a labors d'extinció d'incendis forestals.
  
- Neteja i condicionament de llits i riberes, de barrancs i rius.
  
- Conservació de sòls.
  
2. Les ajudes previstes en la present disposició tenen la naturalesa jurídica de subvencions públiques i sufragaran els costos salarials i de Seguretat Social corresponents a les contractacions dels treballadors desocupats que s'integraran en les brigades formades d'acord amb el que s'especifica en l'article 4 d'esta ordre. Així mateix se subvencionarà l'adquisició dels equips de protecció individual (EPI) i la inversió en immobilitzat material, necessaris per al desenrotllament de les tasques que s'han de realitzar.
  
3. Les ajudes per a contractacions establides en la present disposició seran de 140.000 pessetes per treballador i mes de contracte, a excepció dels encarregats que s'estableixen en 160.000 pessetes mensuals. El període màxim de concessió de la subvenció serà de 8 mesos.
  
4. Per a l'adquisició dels equips de protecció individual (EPI), material no inventariable, la subvenció màxima que es concedirà serà de 15.000 pessetes per cada lloc de treball subvencionat.
  
5. La quantia de les subvencions que es concediran per a la inversió en immobilitzat material, estarà proposada per la Comissió d'Experts, després de la justificació prèvia de la necessitat i l'avaluació per part la Direcció General d'Ocupació i Economia Social, d'acord amb els criteris de valoració indicats en l'article 6.
  
Article 3. Beneficiaris de les ajudes
  
1. Podran ser beneficiàries de les ajudes previstes en la present ordre les entitats locals de la Comunitat Valenciana, preferentment aquelles d'interés forestal o hidrogràfic.
  
2. Serà de l'exclusiva responsabilitat de les entitats locals beneficiàries la prèvia obtenció de les corresponents autoritzacions i/o permisos dels organismes públics o privats competents, i dels titulars dels predis afectats pels treballs quan siga procedent.
  
Article 4. Requisits dels treballadors i dels contractes
  
1. Prèviament a la contractació, les entitats locals sol·licitaran oferta d'ocupació genèrica a l'INEM. Els treballadors contractats hauran de ser desocupats, registrats en l'INEM, en possessió de la targeta de sol·licitud d'ocupació, i estar inclosos en algun dels col·lectius següents:
  
A. Joves menors de 30 anys.
  
B. Desocupats majors de 45 anys en la data de formalització del contracte.
  
C. Desocupats en els quals no concórreguen les circumstàncies anteriors inscrits en l'INEM o agències de col·locació i registrats en l'INEM per un període de com a mínim 360 dies previs a la data de formalització del contracte. Aquest període es reduirà a 180 dies quan es tracte de dones que s'incorporen al mercat laboral després d'un període d'absència de com a mínim tres anys.
  
D. Finalment, no havent-hi desocupats dels col·lectius mencionats anteriorment, persones amenaçades de desocupació de llarga duració.
  
2. Els treballadors s'integraran en brigades de treball, que, com a norma general, estaran formades per set peons i un encarregat. Excepcionalment, mitjançant resolució motivada i, per causes degudament justificades, podrà autoritzar-se un nombre distint de llocs de treball de peó en una brigada.
  
Per a la coordinació dels treballs, es contractarà un lloc de treball d'encarregat per brigada, excepte en el cas de dues brigades del mateix municipi que, en estar treballant en tasques pròximes i relacionades, podran ser dirigides pel mateix encarregat.
  
Els encarregats contractats hauran de tindre, preferentment, experiència en tasques hidrològiques o forestals, bé per tindre titulacions pertinents, bé per la seua participació en anteriors brigades forestals o en plans PAMER..
  
L'horari de treball de les brigades s'ajustarà a l'Estatut dels Treballadors o si és procedent, al conveni subscrit per l'ajuntament.
  
Amb caràcter previ a la contractació es practicarà reconeixement mèdic als sol·licitants d'ocupació sota la responsabilitat de l'ajuntament, que verifique l'aptitud per als treballs que s'han de realitzar.
  
3. Requisits dels contractes:
  
- Els contractes es formalitzaran necessàriament per escrit.
  
- Els contractes se subscriuran a jornada completa.
  
- La modalitat de contractació serà per obra o servei determinat, segons allò disposat en el Reial Decret 2.546/1994, de 29 de desembre.
  
Article 5. Presentació de sol·licituds, documentació i terminis
  
Les entitats locals que pretenguen beneficiar-se de les subvencions establides en la present ordre hauran d'adreçar les seues sol·licituds a la Direcció General d'Ocupació i Economia Social i presentar-les, d'acord amb el model normalitzat, en el Registre General de la Conselleria d'Ocupació, Indústria i Comerç (c/ Colom 66, València), sense perjudici d'allò que s'ha disposat en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.
  
A la sol·licitud de l'entitat local, que haurà d'anar subscrita per l'alcalde, s'adjuntarà necessàriament per a la seua tramitació la següent documentació:
  
a) Memòria per duplicat de les activitats per a les quals se sol·licita l'ajuda i que haurà d'estar d'acord amb la programació forestal o hidrològica de la zona en qüestió, acompanyada de pla de situació.
  
Esta memòria comprendrà, necessàriament, els següents apartats:
  
- Antecedents, fent menció expressa de:
  
La superfície forestal del terme municipal i la longitud de llits.
  
L'atur existent al municipi.
  
Les brigades PAMER amb què s'haja comptat en exercicis anteriors.
  
Les ferramentes, EPI, maquinària i vehicles disponibles per al desenrotllament de les tasques sol·licitades.
  
- Ubicació geogràfica detallada de cada una de les actuacions, que n'acompanyarà pla o croquis, i especificant-ne l'accessibilitat i l'estat legal.
  
- Descripció detallada de les tasques a realitzar, quantificant-les en la mesura que siga possible.
  
- Rendiments previstos per a cada una de les actuacions.
  
- Residus generats i forma prevista d'eliminar-los.
  
- Cost de la mà d'obra que s'ha de contractar.
  
La memòria comptarà amb la conformitat de l'agent forestal o mediambiental, guarda fluvial de la demarcació o dels seus respectius superiors jeràrquics.
  
b) Certificat de dades de domiciliació bancària (fitxa de manteniment de tercers), excepte si s'han presentat amb anterioritat davant de la Conselleria d'Ocupació, Indústria i Comerç i no han experimentat variació.
  
El termini per a la presentació de sol·licituds serà de trenta dies naturals comptats des de l'endemà de la publicació d'esta ordre en el Diari Oficial de la Generalitat Valenciana.
  
Quan la sol·licitud no reunisca els requisits assenyalats en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb esta ordre resulte exigible, es demanarà a l'interessat que en el termini de 10 dies esmene la falta o adjunte els documents preceptius, amb indicació que, si no ho fa així, es considerarà que desisteix de la seua petició, i s'hi arxivarà sense més tràmit.
  
Article 6. Criteris de valoració de les sol·licituds
  
1. La valoració de les sol·licituds anirà a càrrec d'una comissió d'experts, nomenada a l'efecte pel conseller d'Ocupació, Indústria i Comerç, i integrada pels següents membres:
  
- Un president, que serà el director general d'Ocupació i Economia Social o persona en qui delegue.
  
- Dos vicepresidents, que seran: el director general per al Desenrotllament Sostenible i el president de la Confederació Hidrogràfica del Xúquer.
  
- Quatre enginyers de forests, a proposta de la Direcció General d'Ocupació i Economia Social.
  
- Un representant dels serveis forestals per cada una de les províncies de la Comunitat Valenciana, a proposta de la Conselleria de Medi Ambient.
  
- Un representant per cada una de les confederacions hidrogràfiques, a proposta de les dites confederacions.
  
- Un representant de la Direcció General d'Ocupació i Economia Social.
  
Entre els seus membres el president elegirà un secretari.
  
Es crearan subcomissions provincials per a conéixer i informar sobre les activitats del PAMER VI a les províncies respectives. La seua composició serà la següent:
  
- Un president, designat pel president de la Comissió d'Experts, entre els seus membres.
  
- Un representant de la Diputació Provincial.
  
- Un representant de cada una de les confederacions hidrogràfiques afectades.
  
- El cap de la secció forestal de la província.
  
- Els caps de brigada i enginyers tècnics forestals encarregats del seguiment tècnic dels treballs del PAMER VI a la província, pertanyents a la Conselleria de Medi Ambient.
  
- Un representant de la Direcció Territorial d'Ocupació, Indústria i Comerç de la província, que exercirà de secretari.
  
La Comissió d'experts informarà sobre les sol·licituds d'ajudes, contingut de les memòries d'activitats i treballs proposats, atenent els criteris especificats en el paràgraf següent i els informes emesos per les subcomissions provincials. Estes últimes assessoraran la Direcció General d'Ocupació i Economia Social, a través de la Comissió d'Experts, en temes relacionats amb el desenrotllament i l'aplicació de les activitats i treballs del PAMER VI.
  
Els informes hauran de ser motivats i especificaran els criteris que s'han tingut en compte per a la seua valoració; hauran d'anar firmats pel president i secretari de la comissió i les subcomissions.
  
La comissió i les subcomissions provincials, com a òrgans col·legiats, s'ajustaran en el seu funcionament al règim establit en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. Com a criteris generals per a valorar les sol·licituds es tindran en compte:
  
1. La superfície forestal del terme municipal i/o el valor ecològic.
  
2. Importància hidrològica dels llits i/o dels treballs s'hi han de realitzar.
  
3. Interés del treball proposat en relació amb els plans forestals de la comarca o sol·licituds dels ens locals amb relació als llits.
  
4. Rendiments de treball previstos per a cada una de les tasques.
  
5. Atur per sectors existent al municipi.
  
6. Ajudes concedides, actuacions realitzades i valoració dels rendiments de treball obtinguts en anteriors PAMER.
  
7. Nivell d'equipament en maquinària, materials i la resta d'immobilitzat material per a l'execució de les activitats objecte de subvenció.
  
Article 7. Resolució de les ajudes
  
La Direcció General d'Ocupació i Economia Social podrà demanar de la sol·licitant l'aportació addicional d'altres documents o dades aclaridores que estime necessaris per a resoldre la sol·licitud presentada.
  
La competència per a la concessió o denegació de les ajudes previstes en esta ordre, correspon al conseller d'Ocupació, Indústria i Comerç, qui per a resoldre tindrà en compte l'informe de la Comissió d'Experts.
  
La resolució de concessió de les ajudes en fixarà expressament la quantia i incorporarà, si és procedent, les condicions, obligacions i determinacions accessòries a què ha d'ajustar-se el beneficiari.
  
La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
El termini màxim per a tramitar i resoldre els expedients serà d'un mes comptat des de la publicació de l'ordre per la qual es fan públics les línies de crèdit i l'import global màxim destinat a la concessió de les ajudes previstes en la present disposició. Transcorregut el termini sense que s'hi haja dictat resolució, s'entendrà desestimada la sol·licitud de concessió de l'ajuda en els termes previstos en els articles 43 i 44 de la Llei 30/1992.
  
Les resolucions a què es refereixen els paràgrafs anteriors esgoten la via administrativa i contra elles podrà interposar-se un recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptats des de l'endemà de la notificació de la resolució corresponent.
  
Article 8. Resolució d'incidències
  
1. L'òrgan competent per a la concessió de les ajudes previstes en la present ordre resoldrà les incidències que es produïsquen amb posterioritat a la seua concessió com pròrrogues de terminis, modificacions justificades del projecte inicial o qualsevol variació de les condicions particulars de la concessió.
  
2. El beneficiari haurà de comunicar en qualsevol moment de la vigència de l'expedient, altres ajudes públiques o privades que haguera obtingut o sol·licitat per al mateix projecte amb posterioritat a la data de presentació de la sol·licitud.
  
Article 9. Control de les accions
  
La Conselleria d'Ocupació, Indústria i Comerç a través de la Direcció General d'Ocupació i Economia Social, portarà a cap les funcions de control de les subvencions concedides, i també l'avaluació del programa en el seu conjunt
  
Article 10. Liquidació de les ajudes
  
Podran lliurar-se bestretes de les ajudes pel límit màxim autoritzat en la Llei d'Hisenda Pública de la Generalitat Valenciana o, si és procedent, pel límit màxim que autoritze la Llei de Pressupostos de la Generalitat Valenciana per a 1999, tant en el cas de transferències corrents com de capital. El lliurament de bestretes s'efectuarà després de la presentació prèvia de certificat del secretari de la corporació beneficiària, acreditatiu que les contractacions realitzades i que els treballadors contractats i els contractes amb ells celebrats compleixen els requisits establits en l'article 4 de la present ordre, i també de l'inici dels treballs.
  
A l'acabament dels treballs, s'haurà d'aportar certificat expedit pel secretari i/o interventor de la corporació acreditatiu de les despeses efectivament realitzades en concepte de salaris i de Seguretat Social, adquisició dels equips individuals (EPI) i immobilitzat material. A més a més en el cas d'adquisició d'equips i inversió en immobilitzat material haurà d'adjuntar-se factura La dita justificació haurà de realitzar-se en el termini que especifique la resolució de concessió i, en tot cas, com a data límit el 31 d'octubre de 1999.
  
Els certificats a què al·ludeixen els dos paràgrafs precedents s'estendran en el model normalitzat que a l'efecte serà facilitat per la Direcció General d'Ocupació i Economia Social.
  
Article 11. Obligacions del beneficiari
  
El beneficiari estarà obligat a sotmetre's a les actuacions de control financer de la Intervenció General de la Generalitat Valenciana i, si és procedent dels òrgans competents del Fons Social Europeu, en relació amb les subvencions o ajudes concedides.
  
Als efectes de difusió pública, les obres i/o serveis que es realitzen hauran d'identificar-se mitjançant cartell o inserció de les resolucions de concessió al tauler d'anuncis de l'entitat local, i indicaran la circumstància de la seua realització en col·laboració amb la Conselleria d'Ocupació, Indústria i Comerç i amb el Fons Social Europeu.
  
Article 12. Minoració i resolució de les ajudes
  
1. L'alteració d'alguna de les característiques del projecte aprovat, com l'incompliment de condicions i terminis establits en la resolució, la falta de justificació de les despeses efectivament realitzades i la concessió amb posterioritat a la presentació de la sol·licitud d'altres ajudes públiques que en el seu conjunt excedisquen dels límits establits, podrà donar lloc a la minoració de la subvenció concedida.
  
Si es produïx el cessament d'algun treballador abans de concloure el període contractat podrà ser substituït per un altre en les mateixes condicions, i pel temps que reste per a l'acabament del dit període, i en cas de no produir-se'n la substitució, es procedirà a la minoració equivalent de l'ajuda.
  
La verificació de l'incompliment d'horaris i la utilització de jornals en treballs no programats, donaran lloc a la minoració de la subvenció en la quantia dels salaris corresponents als dies comprovats.
  
A estos efectes es tindran en compte els informes dels tècnics que designe la Direcció General d'Ocupació i Economia Social.
  
2. L'incompliment pel beneficiari de qualsevol dels requisits, les condicions i la resta de circumstàncies que donaren lloc a l'atorgament de la subvenció, la variació de la finalitat de l'actuació o la falta de justificació de la realització del projecte, donarà lloc a la incoació, per l'òrgan competent per a la concessió de les ajudes, del corresponent expedient que podrà finalitzar si és procedent, amb la resolució de la subvenció concedida i l'obligació de reintegrar les ajudes percebudes i els interessos de demora des del moment del pagament. En la tramitació del procediment es garantirà, en tot cas, el dret de l'interessat a l'audiència.
  
En la concessió de futures ajudes d'este programa o semblants, es tindrà en compte el grau de compliment dels treballs programats.
  
DISPOSICIONS ADDICIONALS
  
Primera
  
La concessió de les ajudes previstes en esta ordre estarà condicionada a l'existència de crèdit adequat i suficient per a això en els Pressupostos de la Generalitat Valenciana per a l'exercici 1999.
  
Per a complir allò que s'ha previst en l'article 47.11 del Text Refós de la Llei d'Hisenda Pública i d'acord amb el que establisca la Llei de Pressupostos de la Generalitat Valenciana per a 1999, per ordre de la Conselleria d'Ocupació, Indústria i Comerç es faran públics les línies de crèdit i l'import global màxim destinat a la concessió de les ajudes previstes en la present disposició.
  
Segona
  
En el cas que els documents que han d'acompanyar a la sol·licitud de concessió de les ajudes ja els tinguera qualsevol òrgan de l'administració actuant, el sol·licitant podrà acollir-se a allò que s'ha establit en l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o dependència on es presentaren o, si és procedent, s'emeteren, i que no hagen transcorregut més de cinc anys des de l'acabament del procediment al qual corresponguen.
  
En els supòsits d'impossibilitat material d'obtindre el document, l'òrgan competent podrà requerir al sol·licitant la seua presentació o, si de cas hi manca, l'acreditació per uns altres mitjans dels requisits a què es refereix el document.
  
Tercera
  
Per al correcte compliment dels objectius d'esta ordre, s'establirà el corresponent instrument de col·laboració amb l'òrgan o els òrgans competents de l'administració mediambiental autonòmica i les confederacions hidrogràfiques competents.
  
Quarta
  
En cas d'excepcional necessitat i sempre mitjançant la deguda justificació, la Direcció General d'Ocupació i Economia Social podrà autoritzar la realització de treballs no enumerats en l'article segon, sempre que siguen d'interés general i d'acord amb la finalitat de l'ordre, per temps no superior a 10 dies. Per a això, l'entitat local beneficiària haurà de descriure i valorar els dits treballs en la seua sol·licitud, i també indicar el nombre de jornals, ferramentes, EPI i maquinària de què hi disposa.
  
Cinquena
  
Amb caràcter excepcional, la Conselleria d'Ocupació, Indústria i Comerç podrà subscriure convenis de col·laboració amb els beneficiaris de les ajudes previstes en esta ordre, en els quals es fixaran les activitats que cal desenrotllar, els programes i objectius que es persegueixen, les ajudes que es concediran i les altres condicions necessàries per a la seua execució.
  
DISPOSICIONS FINALS
  
Primera
  
Es faculta el director general d'Ocupació i Economia Social per a dictar les disposicions i adoptar les mesures que considere oportunes per al desenrotllament i l'aplicació d'allò que s'ha disposat en la present ordre.
  
Segona
  
La present ordre entrarà en vigor l'endemà de la seua publicació en el Diari Oficial de la Generalitat Valenciana
  
València, 26 de novembre de 1998
  
El conseller d'Ocupació, Indústria i Comerç,
  
DIEGO SUCH PÉREZ